भूमंडलीकरण ने हमारी सोच और संवेदना को इस तरह कुंद कर दिया है कि हम थोड़ी-सी सुविधा और पुरस्कार के लालच में अपनी आत्मा को बेचने में नहीं हिचकते। इस परिस्थिति में प्रतिरोध की संस्कृति गंभीर अवसरवाद का शिकार बन चुकी है। यहां तक कि जनतांत्रिक मूल्यों और जनसमुदायों को साथ लेकर संघर्ष करने वाली वामपंथी पार्टियों का नेतृत्व भी लगभग समर्पण की मुद्रा में है। उनकी पूरी प्रतिभा प्रतिरोध और परजीविता के बीच तालमेल और संतुलन कायम करने में खर्च हो रही है। घीरे-धीरे उनके जनसंगठनों का नेतृत्व अंदर से उभर कर आना बंद हो गया है। बौद्धिक दंभ और अवसरवादी कुटिलता के साथ यह वामपंथी नेतृत्व जिन लोगों के हाथों में है, वे समाज के बुनियादी बदलावों के संकल्प, सोच और सक्रियता से कोसों दूर हो चुके हैं। एक तरह से ये ताकतें अपने ही अस्तित्व की सुरक्षा की चिंता में इधर-उधर हाथ-पाँव मार कर समकालीन व्यवस्था में जैसे-तैसे अपनी उपस्थिति दर्ज करवाना चाहती हैं। कुल मिलाकर यह स्थिति पूँजीवादी विकास के वर्चस्व की जीत और प्रतिरोध की संस्कृति की शिकस्त को ही बयान करती है और इसलिए इसे चिंताजनक कहना गलत नहीं होगा।